Sanajan kurup abogé wis rampung nalika taun jawa 1867/1936 M, nanging sawatara masyarakat Islam kang banjur diarani Islam Abogé ing tlatah Prabalingga, Banyumas, Purbalingga, Cilacap, Jombang lan Wanasaba isih migunakaké pétungan kang dhedhasar abogé iki kanggo nentokaké tibané dina wiwitan saben sasi, kalebu wiwitan sasi Pasa (Ramelan) lan Sawal kanggo ngibadah pasa lan Salat Id. Amarga pétungan miturut kurup Asapon kang saiki lumaku luwih maju sedina tinimbang pétugan kurup Abogé, dadiné masyarakat Islam Abogé anggoné miwiti pasa lan salat Riyaya mesthi luwih kèri sedina saka kang racaké ditetepaké Kementerian Agama.